钦定古今图书集成/明伦汇编/皇极典/第263卷 > 宋
## 钦定古今图书集成/明伦汇编/皇极典/第263卷 > 宋

### 文帝元嘉五年诏求谠言

按《宋书文帝本纪》：元嘉五年春正月乙亥，诏曰：“朕恭
承洪业，临飨四海，风化未弘，治道多昧，求之人事，鉴寐惟忧。加顷阴阳违序，旱疫成患，仰惟灾戒，责深在
予。思所以侧身克念，议狱详刑，上答天谴，下恤民瘼。
群后百司，其各献谠言，指陈得失，勿有所讳。”

元嘉三十年，孝武帝即位，下诏求言。

按《宋书孝武帝本纪》，“元嘉三十年四月己巳，即皇帝
位。秋七月辛丑朔，日有食之。甲寅，诏曰：‘世道未夷，惟
忧在国。夫使群善毕举，固非一才所议，况以寡德，属
衰薄之期，夙宵寅想，永怀待旦。王公卿士，凡有嘉谋
善政，可以维风训俗，咸达乃诚，无或依隐’。”

### 孝武帝大明元年下诏求言

按《宋书孝武帝本纪》，大明元年冬十月丙申诏曰：“旒
纩之道，有孚于结绳，日昃之勤，已切于姬后，况世弊
教浅，岁月浇季，朕虽勠力宇内，未明求衣，而识狭前
王，务广昔代，永言菲德，其愧良深。朝咨野怨，自达者
寡，惠民利公，所昧实众。自今百辟庶尹，下民贱隶，有
怀诚抱志，拥郁衡闾，失理负谤，未闻朝听者，皆听躬”
自申奏，小大以闻。朕因听政之日，亲对览焉。

### 明帝泰始二年下诏求言

按《宋书明帝本纪》，“泰始二年十一月壬辰，诏曰：‘矢机
询政，立教之攸本；举贤聘逸，弘化之所基。故负鼎进
策，殷代以康；释钓作辅，周祚斯乂。朕甫承大业，训道
未敷，虽侧席忠规，伫梦岩筑，而良图莫荐，奇士弗闻，
永鉴通古，无忘宵寐。今藩隅克晏，敷化维始，屡怀存
治，实望箴阙。王公卿尹，群僚庶官，其有嘉谋直献，匡
俗济时。咸切事陈奏，无或依隐’。”